**Георгије „Ђура“ Јакшић** ([Српска Црња](https://sr.wikipedia.org/wiki/%D0%A1%D1%80%D0%BF%D1%81%D0%BA%D0%B0_%D0%A6%D1%80%D1%9A%D0%B0" \o "Српска Црња), [8. август](https://sr.wikipedia.org/wiki/8._%D0%B0%D0%B2%D0%B3%D1%83%D1%81%D1%82) [1832](https://sr.wikipedia.org/wiki/1832) — [Београд](https://sr.wikipedia.org/wiki/%D0%91%D0%B5%D0%BE%D0%B3%D1%80%D0%B0%D0%B4" \o "Београд), [16. новембар](https://sr.wikipedia.org/wiki/16._%D0%BD%D0%BE%D0%B2%D0%B5%D0%BC%D0%B1%D0%B0%D1%80) [1878](https://sr.wikipedia.org/wiki/1878)) био је српски сликар, песник, приповедач, драмски писац, учитељ и боем. Један од највећих песника српског романтизма. Његова романтичарска поезија била је одраз његовог истинског ја, без утицаја других или његове околине

Иако је објавио само једну збирку песама под називом “Песме” 1873. године, поезија Ђуре Јакшића је веома богата. У њој су садржани различити мотиви и тематски кругови песама. Осим песама Јакшић је писао и приповетке које је објавио у четири збирке “Приповетке I, II, III, IV” које су издаване од 1876. до 1878. године. Писао је још и историјске драме, у којима је идеализовао историју. Ђура Јакшић је остао упамћен као песник страдалник који је вечито био у сукобу са самим собом и са светом око себе.

Најпознатије песме: Поноћ, Вече, Отаџбина, Јевропи, Мила, Орао, Падајте браћо, Пијем…

**Вече**

Књ. род: лирика

Књ. врста: родољубива/описна песма

Књ. форма: поезија

Стих: дванаестерац

Строфа: дистих

Рима: парна / леонинска - пример: **Немо поток бежи – ко зна куда тежи?** (римовање унутар стихова)

Песма се састоји из седам строфа од по два стиха. Оваква врста строфе назива се дистих. Унутар песме рима је парна, римују се стихови унутар строфе. Изузетак је пета строфа у којој имамо римовање полустихова “Немо поток бежи – ко зна куда тежи? Можда гробу своме – мору лађаноме!” Песма припада родољубиво лирској, описној поезији.

Песника залазак сунца подсећа на златне токе, крвљу покапане, а нема тишина ноћи на тужно ћутање због погибије најбољег витеза. Смирај дана у Јакшићу буди родољубиво и борбено осећање: ту је бојиште, витез, крв, токе, храбро умирање за домовину. Инспирацију за песму песник је пронашао у вече, при заласку сунца.

“Као златне токе крвљу покапане,

Доле пада сунце за гору, за гране”

Песник залазак сунца види као токе које су витезови носили у бојиштима. Токе су део јуначке опреме, метална дугмад која служе као украс или заштита у бојиштима. Наранџаста, златна, црвена боја при заласку сунца подсећа га на крв која је проливена у ратовима. Сам наслов песме нам изазива осећање пролазности нечега, дан се смирује и долази ноћ. У другом стиху песник користи плеоназам “доле пада”, ради постизања што звучнијег ефекта. Плеоназам је стилска фигура у којој долази до употребе сувишних речи, када се значење једне речи већ садржи у значењу друге речи – падају доле.

У таквим тренуцима сете и меланхолије, када све немо ћути, песник се сећа витезова и у нама буди родољубива осећања.

“И све немо ћути, не миче се ништа,

Та најбољи витез паде са бојишта!”

Витезови сијају као сунце, а сада у песми и они нестају, падају у заборав, погинули су у боју. Исто тако сунце нестаје, залази на смирају једног дана. У стихове нам је уткано осећање незадовољства животом, осећање туге, патње, умора и смрти, што и није тако чудно ако се зна животни пут овог поете и сликара.

“У срцу се живот застрашеном таји

Само ветар хуји… То су уздисаји…”

У овој строфи песник користи инверзију, стих би требало да гласи “У застрашеном срцу живот се таји”, уместо тога писац користи стилско средство како би постигао што јачи ефекат, срце је застрашено од живота који песник описује. Хујање ветра се пореди са уздисајима. Уздисаји који имају исти звук као ветар и ту осећамо сву тежину коју нам носе такви уздисаји. Мотиви тишине, мира, умирања испунили су стихове ове песме.

“А славуји тихо уз песмицу жале

Не би ли им хладне стене заплакале.”

Славуји су симбол песме, слободе, живота. Овде их песник поставља тако да њихова песма није радосна, већ они тихо и жалосно певуше. Тужбалица коју славуји певају је толико жалосна да би се и хладне стене могле заплакати. Песник користи персонификацију и стенама даје људске особине. Чак и оне би могле заплакати над оваквим животом.

“Немо поток бежи – ко зна куда тежи?

Можда гробу своме – мору ‘лађаноме!”

Поток је такође нем у песми, не чује се његово весело жуборење, његова снага природе. Тај поток отиче као и живот човека. Он не иде у загрљај своме мору, као вечном животу, већ својим отицањем показује престанак живота, иде мору као гробу своме. Тако исто и живот пролази и све нас на крају чека смрт. У овим стиховима су изражена тмурна и црна песникова осећања. Показује нам каолико је живот кратак и да ће све једном проћи и отићи у заборав.

“Све у мртвом сану мрка поноћ нађе,

Све је изумрло – сад месец изађе!…”

Песник нам у овим стиховима износи чињеницу како су за њега и снови мртви, како више и не сањари о бољем животу, све је обавила мрка поноћ. У том часу када месец зађе читава природа спава и чини се да је све умрло. У овом стиху песник користи реч “изумрло” ради постизања што јачег ефекта и осећања како је све пролазно и ништавно.

“Смртно бледа лица горе небу лети…

Погинули витез… ено се посвети!…”

Песник у последњој строфи пореди витеза са месецом. На ту асоцијацију наводи га чињеница да су сви свеци приказани са ореолом иза око главе. Многи песници су тај ореол поредили са сунцем, а Јакшић нам га овде пореди са месецом, што је потпуно у складу са тоном читаве песме. Витез који је умро има бледо лице, као и месец у строфи. Он се борио у рату и показао своју храброст и због тога постаје светац, његово дело ће се памтити кроз историју.

Све у песми је у боји умирања, једино је последња строфа светла тачка песме када се витез преобразио у анђела. Јакшич користи јаке изразе како би исказао своја осећања и дочарао нам слике. Како се ове речи не употребљавају у свакодневном говору називамо их “песничке речи и изрази”.

Одслушати стихове путем овог линка <https://www.youtube.com/watch?v=hNrycO_z7oo>

Најбитније из документа преписати у свеску! Научити песму напамет! За уторак!